b'\n_START_ARTICLE_\nLaphroaig\n_START_PARAGRAPH_\nLaphroaig Distillery [l\xc9\x99\xcb\x88fr\xc9\x94\xc9\xaa\xc9\xa1 d\xc9\xaa\xcb\x88st\xc9\xaal\xc9\x99ri] on Skotlannissa Islayn saarella etel\xc3\xa4rannikolla sijaitseva viskitislaamo. Sen single malt -viskit ovat maultaan ja aromeiltaan voimakkaan savuisia ja turpeisia._NEWLINE_Laphroaigin tislaamon alusta ja historiasta ei ole varmuutta, mutta tiedossa on, ett\xc3\xa4 Johnstonin perhe aloitti maanviljelyn alueella 1800-luvun alkupuolella. Kuten alueella yleens\xc3\xa4, tislaus tapahtui veroviranomaisilta salaa farmin tislaamossa. Johnston & Johnston perusti tislaamon virallisesti vuonna 1815. Nykyisin Laphroaig on Islayn viskeist\xc3\xa4 myydyin. Tislaamolla on oma perinteinen lattiamallastamo, joka tuottaa noin viidenneksen sen k\xc3\xa4ytt\xc3\xa4m\xc3\xa4st\xc3\xa4 maltaasta._NEWLINE_Laphroaigin l\xc3\xa4heisyydess\xc3\xa4 Islayn etel\xc3\xa4rannalla sijaitsevat my\xc3\xb6s kahden muun maineikkaan viskin, Lagavulinin ja Ardbegin tislaamot.'